
A TRPA1 ioncsatorna expressziójának és szerepének vizsgálata a nucleus interstitialis striae terminalis-ban krónikus stressz egérmodelljében

Kulcsszavak: tranziens receptor potenciál ankyrin 1 (TRPA1); corticotropin-releasing hormon (CRH) rendszer; nucleus interstitialis striae terminalis (BST)
Bevezető: A tranziens receptor potenciál ankyrin 1 (TRPA1) egy nem szelektív kationcsatorna, mely szerepet játszik a stresszadaptáció szabályozásában az urocortinerg és szerotonerg rendszereken keresztül. Feltételezzük, hogy a TRPA1 a corticotropin-releasing hormon (CRH) rendszerhez tartozó nucleus interstitialis striae terminalis-ban (BST) is expresszálódik, valamint befolyásolja működését krónikus stresszben. Célunk ezért a Trpa1 kimutatása a BST területén, és a BST funkcionális-morfológiai vizsgálata krónikus stressz egérmodelljében TRPA1 génhiányos (KO) egerek bevonásával.
Módszerek: A Trpa1 kimutatását RNAscope in situ hibridizációval (ISH) végeztük a BST területén egérben. Krónikus variábilis enyhe stresszmodellben (CVMS) vizsgáltunk TRPA1 vad típusú (WT) és KO egereket. Crh mRNS expressziót mértünk RNAscope ISH-val, valamint krónikus neuronális aktivációt vizsgáltunk FOSB immunhisztokémiával a BST ventralis (BSTv), dorsalis (BSTd), ovalis (BSTov), dorsomedialis (BSTdm) és dorsolateralis (BSTdl) almagjaiban.
Eredmények: A BST területén nagyon gyenge Trpa1 mRNS expressziót találtunk, mely nem kizárólag a CRH neuronokra lokalizálódik. Nem találtunk különbséget a Crh mRNS denzitás mértékében a BST-ben. Stressz hatására szignifikánsan magasabb krónikus neuronális aktivációt tapasztaltunk a kontroll csoportokhoz képest, azonban a genotípusok között különbséget nem találtunk.
Konklúziók: A genotípusok közti különbség hiányában arra következtetünk, hogy a TRPA1-nek nincs szerepe a stresszadaptáció regulációjában a BST területén. Eredményeink további bizonyítékul szolgálnak a TRPA1 stresszadaptációban betöltött szerepének jelentőségére az urocortinerg és szerotonerg rendszerekben.



